
Okresný súd Rožňava 9Er/290/2016 7616205151 12. 09. 2025 JUDr. Agnesa Hvastová ECLI:SK:OSRV:2025:7616205151.2
Uznesenie Okresný súd Rožňava v exekučnej veci oprávneného: Ústredie práce, sociálnych vecí a rodiny Bratislava, Úrad práce, sociálnych vecí a rodiny Vranov nad Topľou, Nám. Slobody 5, 093 01 Vranov nad Topľou, IČO: 30794536, proti povinnej: A. B., nar. XX.XX.XXXX, trvale bytom C. XXXX/XX, XXX XX D. E., vedenej na Exekútorskom úrade súdneho exekútora JUDr. Jaroslava Špičku, so sídlom Okulka 24/11, 093 01 Vranov nad Topľou, IČO: 42341792, o vymoženie 271,26 eura s príslušenstvom, takto rozhodol: I. Exekúciu zastavuje. II. Priznáva súdnemu exekútorovi JUDr. Jaroslavovi Špičkovi, so sídlom Okulka 24/11, 093 01 Vranov nad Topľou, IČO: 42341792, trovy exekúcie vo výške 40,82 eura. III. Ukladá oprávnenému povinnosť uhradiť súdnemu exekútorovi JUDr. Jaroslavovi Špičkovi, so sídlom Okulka 24/11, 093 01 Vranov nad Topľou, IČO: 42341792, trovy exekúcie vo výške 40,82 eura v lehote do 15 dní od doručenia tohto uznesenia. odôvodnenie: 1. Poverením č. 5808 067055 zo dňa 31.05.2016 poveril súd súdneho exekútora JUDr. Jaroslava Špičku vykonaním predmetnej exekúcie na základe návrhu oprávneného na vykonanie exekúcie. Exekučným titulom je Rozsudok Okresného súdu Vranov nad Topľou sp. zn. 8P 118/06-25 zo dňa 08.12.2006. 2. Dňa 18.08.2025 doručil tunajšiemu súdu súdny exekútor Návrh na zastavenie exekúcie - § 57 ods. 1 písm. h) Exekučného poriadku, v zmysle ktorého navrhoval zastaviť exekúciu, keďže majetok povinného nepostačuje na úhradu trov exekúcie. Vykonanými lustráciami súdny exekútor zistil, že povinná nedosahuje príjem, ktorý by mohlo postihnúť v exekúcii. Takisto nebolo zistené, že by vlastnila hnuteľný resp. nehnuteľný majetok, ktorý by sa mohol v exekúcii speňažiť a tak uspokojiť pohľadávku v prospech oprávneného. Rovnako je zrejmé, že exekúcia prebieha už dlhšie ako 7 rokov, pričom nebola na výživnom vymožená žiadna suma. 3. Dňa 26.08.2025 doručil oprávnený tunajšiemu súdu Oznámenie, v zmysle ktorého súhlasil s návrhom súdneho exekútora na zastavenie exekúcie pre nemajetnosť u povinnej. 4. Podľa § 243h ods. 1 prvá veta zákona č. 233/1995 Z. z. o súdnych exekútoroch a exekučnej činnosti (Exekučný poriadok) v platnom znení (ďalej len „Exekučný poriadok“), ak tento zákon v § 243i až 243k neustanovuje inak, exekučné konania začaté pred 1. aprílom 2017 sa dokončia podľa predpisov účinných do 31. marca 2017. 5. Podľa § 57 ods. 1 písm. h) Exekučného poriadku, exekúciu súd zastaví, ak majetok povinného nestačí ani na úhradu trov exekúcie.
6. Podľa § 58 ods. 1 Exekučného poriadku, exekúciu zastaví súd na návrh alebo aj bez návrhu. 7. Nemajetnosť povinného bola v tomto exekučnom konaní súdnym exekútorom deklarovaná na základe jeho zistení v priebehu celého výkonu exekúcie. Z uvedeného dôvodu ďalšie pokračovanie v exekučnom konaní by bolo v rozpore so zásadami hospodárnosti a účelnosti exekučného konania. Z tohto dôvodu súd v zmysle § 57 ods.1 písm. h) Exekučného poriadku, exekúciu zastavil. 8. Súdny exekútor si uplatnil trovy exekúcie vo výške 33,19 eura+ DPH. 9. Podľa § 196 Exekučného poriadku, za výkon exekučnej činnosti podľa tohto zákona patrí exekútorovi odmena, náhrada hotových výdavkov a náhrada za stratu času. Ak je exekútor platiteľom dane z pridanej hodnoty podľa osobitného zákona, zvyšuje sa jeho odmena a náhrady určené podľa tohto zákona o daň z pridanej hodnoty. 10. Podľa § 200 ods. 1 Exekučného poriadku, trovami exekúcie sú odmena exekútora, náhrada hotových výdavkov a náhrada za stratu času pri vykonávaní exekúcie (§196). Oprávnený a exekútor majú nárok na náhradu trov potrebných na účelne vymáhanie nároku. Povinný má nárok na náhradu trov, ktoré mu vznikli v súvislosti so vznesenými námietkami proti exekúcii, ak sa námietkam vyhovelo (§ 50). 11. Podľa § 203 ods. 2 prvá veta Exekučného poriadku, ak sa exekúcia zastaví z dôvodu, že majetok povinného nestačí ani na úhradu trov exekúcie, znáša ich oprávnený. 12. Podľa § 14 ods. 1 vyhlášky MS SR č. 288/1995 Z.z. o odmenách a náhradách súdnych exekútorov (ďalej len „vyhláška“), ak je súdny exekútor vylúčený z vykonávania exekúcie alebo ak exekúciu súd zastaví, odmena súdneho exekútora za výkon exekučnej činnosti sa určuje paušálnou sumou za jednotlivé úkony exekučnej činnosti najmenej 33,19 eura. 13. Podľa § 22 vyhlášky, súdnemu exekútorovi patrí popri odmene aj náhrada hotových výdavkov účelne vynaložených v súvislosti s vykonávaním exekučnej činnosti, táto náhrada zahŕňa najmä cestovné náhrady, poštovné a telekomunikačné výdavky, znalecké náhrady a poplatky. Cestovné náhrady sa poskytujú podľa osobitného predpisu. 14. Podľa § 25 vyhlášky, v odmene súdneho exekútora je zahrnutá aj náhrada za administratívne práce vykonané v súvislosti s exekučnou činnosťou. 15. Súd v zmysle vyššie uvedených ustanovení Exekučného poriadku zaviazal oprávneného nahradením exekútorských trov vo výške 40,82 eura pozostávajúcich z :- paušálnej sumy za úkony exekučnej činnosti vo výške 33,19 eura,- 23 % DPH vo výške 7,63 eura. Poučenie: Proti výroku o zastavení exekúcie je prípustné odvolanie v lehote do 15 dní odo dňa doručenia tohto uznesenia na Krajský súd v Košiciach prostredníctvom tunajšieho súdu. Proti výroku o trovách exekúcie odvolanie nie je prípustné.

